
                                                                                                                                      ПРОЕКТ




Мотиви към проект на Правилник за реда за изграждане, поставяне, преместване и премахване на паметници, монументи, паметни плочи и др. на територията на община Бургас

Причини, които налагат приемането на предложения Проект.

Действащият в момента Правилник за реда и условията за подаване на предложения и взимане на решения за изграждане на паметници, монументи, паметни плочи и други на територията на община Бургас е непълен, съдържа редица излишни изисквания и неточни процедури, както  и ограничава правомощия на общинските съветници, които те имат по ЗМСМА. Промените, които трябва да се направят са много на брой, при това съществени, което налага отмяната му и приемането на съвсем нов проект.
Една от причините е, че до момента е предвиден реда за изграждане и поставяне на паметници, но не и за тяхното преместване или премахване. Такъв ред съществува в нормативната уредба на много български общини, включително и на СОС и без неговото уреждане, Правилникът ще бъде непълен.
Не е разграничено изграждането на паметници и монументи от обикновеното поставяне на паметна плоча, като за последното се изисква изпълняване на всички необходими за строеж на паметник процедури.
В реквизитите, които се изискват за изграждане на паметник, е пропуснато да се включи схема за поставяне, одобрена от ЕСУТ и заверено съгласие за поставяне от собственика на имота, в случай че той не е общински.
Описано е, че министърът на културата съгласува проектите за паметници, които са свързани с исторически събития или личности, но не е упоменато, че министърът на отбраната съгласува проектите за военните паметници.
Не на последно място, действащият Правилник лишава общинските съветници от правомощия, които имат по ЗМСМА, като не им дава право да правят предложения до Общински съвет, не само по отношение на паметници, а дори и за поставяне на една обикновена паметна плоча. Такова право е дадено на кмета на общината, селски кметове, НПО с подписка от поне 1000 души и на председатели на групи общински съветници. Това означава, че кмет на село от 4-500 души има това право, а общински съветници, представляващи по 1000 избиратели го нямат. Дори и 45 съветника да поискат нещо, свързано с паметник или паметна плоча, те нямат право да го предложат, ако поне един от тях не е председател на група. Правилникът дори не дава право на председателя на Общинския съвет да прави такива предложения, макар че той е най-високопоставената фигура в местното самоуправление.
Има и редица други по-дребни пропуски, които се нуждаят от корекции.

Цели, които се поставят с предложения Проект и очаквани резултати. 
          Целта, която се поставя с предлагания проект, е по-точно уреждане на реда и условията за изграждане, поставяне, преместване и премахване на паметници, монументи, паметни плочи и други на територията на общината.
От прилагането на новия Правилник се очаква да се улесни изпълнението на процедурите по взимане на решения и реализацията им, да се облекчат изискванията за поставяне на паметни плочи, да се възстановят отнети правомощия на общинските съветници и да се регламентира решаването на казуси, за които не е бил предвиден ред.


Финансови и други средства, необходими за прилагане на новата уредба.
За прилагане на новата уредба не са необходими финансови средства.
 
Анализ за съответствие с правото на Европейския съюз.
Настоящият проект за Правилник за реда за изграждане, поставяне, преместване и премахване на паметници, монументи, паметни плочи и други на територията на общината е в пълно съответствие с европейското  законодателство, спазвайки в пълнота разпоредбите и целите на националното и местно законодателство.

